b'\n_START_ARTICLE_\n\xc5\xbdagar\xc4\x97s Raktuv\xc4\x97s koply\xc4\x8dia\n_START_SECTION_\nIstorija\n_START_PARAGRAPH_\nAnt Raktuv\xc4\x97s kalno XII a. stov\xc4\x97jo medin\xc4\x97 gynybin\xc4\x97 \xc5\xbeiemgali\xc5\xb3 pilis. XIX a. viduryje piliakalnio aik\xc5\xa1tel\xc4\x97je buvo atidarytos katalik\xc5\xb3 kapin\xc4\x97s._NEWLINE_1711 m. \xc5\xbdagar\xc4\x97s vizitacijos aktuose ant Raktuv\xc4\x97s kalno minima koply\xc4\x8dia (capella Raktugienski, kaplica Ratkowska). 1713-1776 m. mirim\xc5\xb3 registracijos knygoje randamas \xc4\xafra\xc5\xa1as apie pirm\xc4\x85j\xc4\xaf palaidojim\xc4\x85 Raktuv\xc4\x97s kapin\xc4\x97se: 1733 m. gruod\xc5\xbeio 27 d._NEWLINE_Koply\xc4\x8dia pastatyta 1796-1801 m., i\xc5\xa1 dalies restauruota 1956, 1990 m. (1956 m. remonto iniciatorius kun. Jonas Povilaitis, 1990 m. - kun. Liudvikas \xc4\x8cechavi\xc4\x8dius).\n_START_SECTION_\nArchitekt\xc5\xabra\n_START_PARAGRAPH_\nStatinys kompaktinis, sta\xc4\x8diakampio plano su trisiene apside pietvakari\xc5\xb3 pus\xc4\x97je, su pastoge. Ant \xc5\xa1laitinio stogo kraigo \xc4\xaftaisytas ornamentuotas gele\xc5\xbeinis kry\xc5\xbeius. Ant stogo prie\xc5\xa1ingame kra\xc5\xa1te p\xc5\xabpso medinis apskardintas daugiabriaunis kry\xc5\xbeiaus kupoliukas. Tai fragmentas iki 2001 m. audros buvusio bok\xc5\xa1telio, sudaryto i\xc5\xa1 dviej\xc5\xb3 kupoliuk\xc5\xb3 ir metalinio kry\xc5\xbeiaus (liekanos saugomos prieangyje)._NEWLINE_Koply\xc4\x8dia yra vienos navos su prieangiu, choru vir\xc5\xa1 prieangio, presbiterija, zakristija. Perdanga medin\xc4\x97 sijin\xc4\x97. Pastato sienos sur\xc4\x99stos i\xc5\xa1 pjaut\xc5\xb3-ta\xc5\xa1yt\xc5\xb3 r\xc4\x85st\xc5\xb3, vertikaliai sutvirtintos medin\xc4\x97mis s\xc4\x85var\xc5\xbeomis. Fasadams b\xc5\xabdingas vertikalaus apkalimo medin\xc4\x97mis lentomis su lentjuost\xc4\x97mis tipas. Medin\xc4\x97s vienv\xc4\x97r\xc4\x97s ir dviv\xc4\x97r\xc4\x97s durys i\xc5\xa1 lauko pus\xc4\x97s rombi\xc5\xa1kai apkaltos medin\xc4\x97mis lentomis su metaliniais kalvio darbo apkaustais._NEWLINE_Vidaus dekoras \xe2\x80\x93 ant apsid\xc4\x97s sienos iliuzi\xc5\xa1kai tapytas altoriaus retabulas su skulpt\xc5\xabra. Lub\xc5\xb3, sien\xc5\xb3 apdaila \xe2\x80\x93 medini\xc5\xb3 lent\xc5\xb3 vo\xc5\xbetin\xc4\x97s lubos._NEWLINE_\xc5\xa0alia stovi nedidel\xc4\x97 stulpin\xc4\x97s konstrukcijos varpin\xc4\x97.'